b'\n_START_ARTICLE_\nGolida (povest)\n_START_PARAGRAPH_\nGolida je povest Josipa Jur\xc4\x8di\xc4\x8da. Delo ima podnaslov Povest po resni\xc4\x8dni dogodbi in je prvi\xc4\x8d iz\xc5\xa1lo v aprilski \xc5\xa1tevilki Slovenskega glasnika leta 1866.\n_START_SECTION_\nVsebina\n_START_PARAGRAPH_\nZgodba se dogaja v \xc4\x8dasu po Napoelonovem porazu v Rusiji, ko so se francoski vojaki v krdelih vra\xc4\x8dali domov tudi \xc4\x8dez Slovenijo. V odljudni dolini stoji Ponkra\xc4\x8dev mlin. Nenadoma nekdo glasno potrka na vrata, mlinar in mlinarica prestra\xc5\xa1ena odpreta, pred njim stojita francoska vojaka. Pograbita kruh na mizi in ga za\xc4\x8dneta jesti, eden od njiju zahteva\xc2\xa0\xc2\xbbGallina, gallina, gallina!\xc2\xab. Mlinarica sklepa, da \xc5\xbeeli imeti golido, saj ni vedela, da gallina po francosko pomeni koko\xc5\xa1. Ko vojaka vidita, da jima je mlinar prinesel golido in ne koko\xc5\xa1i, eden od njiju pograbi golido ter z njo mlinarja udari po glavi. Ta mrtev oble\xc5\xbei na tleh, vojaka se hitro odpravita, a na tleh sta pozabila culo. Ko jo odprejo, v njej najdejo spe\xc4\x8dega ottroka._NEWLINE_Mlinarica je otroka vzela k sebi, poimenovala ga je Pavlek in ga vzgajala kot lastnega sina. A njen rodni sin Janez malega de\xc4\x8dka ni maral, tudi drugi fantje so ga radi dra\xc5\xbeili in klicali Golida. Tako se je fanti\xc4\x8d drugim ogibal in pasel na osamljenih mestih. Pogosto si je dolg\xc4\x8das preganjal z oblikovanjem figuric iz ilovice in se v tem dobro izuril. Ko je bil star dvanajst let, je umrla mlinarica. \xc5\xa0e isti dan mu je starej\xc5\xa1i\xc2\xa0\xc2\xbbbrat\xc2\xab\xc2\xa0povedal, da bo moral iti od doma in drugje slu\xc5\xbeiti denar. Pavlek je ves objokan pasel krave, ko vidi nekoga stati pri svojih ilovnatih kipcih. Lepo oble\xc4\x8denemu gospodu kmalu razkrije, da mora od doma slu\xc5\xbeit. Gospod ga povabi, da gre z njim, da ga bo nau\xc4\x8dil \xc5\xa1e lep\xc5\xa1e podobe delati. Janez iz nevo\xc5\xa1\xc4\x8dljivosti zdaj Pavletu ne pusti iti, \xc5\xa1ele duhovnik ga prepri\xc4\x8da, da pusti fanti\xc4\x8du od doma._NEWLINE_\xc4\x8cez petnajst let se je v mlinu marsikaj spremenilo. Janez je bil slab gospodar, dolgovi so se ve\xc4\x8dali, imel je \xc5\xbeeno in troje otrok, ki jih je moral prehraniti. Kmalu je moral prodati mlin in vrniti denar upnikom. Na dra\xc5\xbebi so prodajali tudi golido in nek mestni gospod jo je za drag denar kupil. Nato je vanjo vsul toliko goldinarjev, kolikor je zna\xc5\xa1al Janezov dolg. Izka\xc5\xbee se, da je to Pavle, ki \xc5\xbeeli\xc2\xa0\xc2\xbbbratu\xc2\xab\xc2\xa0pomagati, poda mu golido, polno denarja, ki bo zdaj prinesla sre\xc4\x8do k hi\xc5\xa1i. Janez se je kmalu re\xc5\xa1il dolgov in za\xc4\x8del bolje gospodariti, redno pa ga je obiskoval tudi Pavlek, zdaj slove\xc4\x8d podobar iz Trsta.'